:: সৈয়দ মর্তুজা :: বৈষ্ণব পদাবলী :: মিলনসাগর :: Sayed Martuja :: Poetry Vaishnav Padabali :: MILANSAGAR ::
কবি সৈয়দ মর্তুজা - সপ্তদশ শতকের মুর্শিদাবাদের সাধক কবি এবং বৈষ্ণব পদ-সাহিত্যের এক
দিক্পাল বিশেষ। তিনি উত্তররাঢ় নিবাসী ছিলেন। তিনি অধ্যাত্মতত্ত্ব বিষয়ক যোগ কালন্দর ও রাধাকৃষ্ণ
বিষয়ক পদ লেখেন।
সৈয়দ মর্তুজা নামে একাধিক ব্যক্তি ছিলেন কি না তা নিয়ে বিতর্কের অবকাশ করেছে। চট্টগ্রাম অঞ্চলে
পাওয়া পুথিতে সৈয়দ মর্ত্তুজা গাজি ভণিতার পদ পাওয়া গেছে এবং কবি নিজেকে জনমের ফকির বলেও
নিজেকে অভিহিত করেছেনে।
১৯৪৫ সালে প্রকাশিত, গৌহাটী কটন কলেজের বাঙ্গালা ভাষার প্রধান অধ্যাপক, যতীন্দ্রমোহন ভট্টাচার্য্য
সম্পাদিত “বাঙ্গালার বৈষ্ণব-ভাবাপন্ন মুসলমান কবি” সংকলনের কবি-পরিচয় তে লিখেছেন . . .
“বৈষ্ণবদাস সংকলিত “পদকল্পতরু” গ্রন্থে মর্ত্তুজা ভণিতাযুক্ত একটি পদ আছে। ঐ ব্যাতীত আরও ২২টি
পদসহ “মুসলমান বৈষ্ণব কবি” (ব্রজসুন্দর সান্যাল সম্পাদিত) প্রথমখণ্ড মুদ্রিত হয়। পদকল্পতরুর পদটি
ব্যতীত অপর সকল পদ চট্টগ্রামে প্রাপ্ত প্রাচীন হস্তলিখিত রাগ ও তালবিষয়ক কয়েকখানি গ্রন্থহইতে সংগৃহীত
হইয়াছে। পদকল্পতরুতে উদ্ধৃত পদের সৈয়দ মর্ত্তুজা এবং চট্টগ্রামে প্রাপ্ত পদসমূহের সৈয়দ মর্তুজা এক ব্যক্তি
কি না, এই সম্বন্ধে সন্দেহ হয়। পদকল্পতরু-সঙ্কলয়িতা মুসলমান কবিদের যে-সকল পদ তাঁহার সংগ্রহে স্থান
দিয়াছেন তাহা বহু প্রচলিত বলিয়াই ধরিয়া লইতে পারি। সৈয়দ মর্ত্তুজার যে পদটি পদকল্পতরুতে
আছে তাহা চট্টগ্রামে পাওয়া যায় নাই। পদকল্পতরুর কবিতাটি চট্টগ্রামের কবির রচনা হইলে ইহা চট্টগ্রামে না
পাওয়া আশ্চর্য্যের বিষয়, সন্দেহ নাই।”
১৯৪৫ সালে প্রকাশিত, আবদুল কাদির ও রেজাউল করীম সম্পাদিত, “কাব্য মালঞ্চ” (১৯৪৫) গ্রন্থে আবদুল
কাদির তাঁর “বাঙলা কাব্যের ইতিহাস” প্রবন্ধে লিখেছেন . . .
“ঐতিহাসিক নিখিলনাথ রায়ের ধারণা ছিল যে কবি সৈয়দ মর্তুজা খ্রীষ্টীয় সপ্তদশ শতাব্দীর শেষভাগে
মুর্শিদাবাদ শহরের সন্নিনিকটস্থ জঙ্গীপুর বালিঘাটায় জন্মগ্রহণ করেন। তাঁহার পিতা সৈয়দ হোসেন কাদেরী-ও
একজন সিদ্ধপুরুষ ছিলেন। মর্তুজার বুজুর্গী সম্বন্ধে বহু কিংবদন্তী প্রচলিত আছে। আনন্দময়ী নাম্নী এক ব্রাহ্মণ-
কন্যা ভৈরবী-রূপে তাঁহার সহিত অবস্থিতি করিতেন। ছাপাঘাটিতে তাঁহার আস্তানা ছিল ; অদ্যবধি  তথায়
তাঁহার দরগাহে প্রতি রজব মাসে মেলা বসিয়া থাকে।মর্তুজার অনেক পদ পদকল্পতরু প্রভৃতি বৈষ্ণব পদ-
সংগ্রহে পাওয়া যায়। তাঁহার রচনায় তান্ত্রিক-যোগ ও সূফী-সাধনার এ আশ্চর্য্য সমন্বয় রহিয়াছে। তাঁহার
শ্যাম-বন্ধু চিত নিবারণ তুমি পদটি চণ্ডীদসকে স্মরণ করাইয়া দেয়।”
ধর্মের ভিত্তিতে দেশভাগ, রাজনৈতিক নেতাদের শত উস্কানী, ভোটের স্বার্থে ঘুষের রাজনীতি, শত দাঙ্গা-
হানাহানি সত্তেও এই বৈষ্ণব ভাবাপন্ন মুসলমান কবির স্মৃতি বিজড়িত কৃতকর্মের ফল, বাঙালীর সেই ঘায়ে
যেন মায়ের শীতল-কোমল পরশের প্রলেপ লাগিয়ে যায়।
প্রায় সত্তর বছর পরে, মনিরুদ্দিন খান তাঁর ২০১৪ সালে প্রকাশিত “মুর্শিদাবাদের সাম্প্রদায়িক সম্প্রীতির
রূপরেখা” গ্রন্থে সৈয়দ মর্তুজা সম্বন্ধে উল্লেখ করে লিখেছেন . . .
“মুর্শিদাবাদে হিন্দু-মুসলমান সম্প্রীতির  দ্বিতীয়  ধাপে আছে মর্তুজা হিন্দ বা সৈয়দ মর্তুজার মতো উদার
ব্যক্তিত্ব। মুসলমান সন্তান হয়েও সৈয়দ মর্তুজা বৈষ্ণবীয় ভাবধারার প্রতি আকৃষ্ট হয়ে রাধা-কৃষ্ণ লীলা-
বিষয়ক বহু পদ রচনা করেন। এক ব্রাহ্মণ কন্যাকে তিনি তাঁর সাধনসঙ্গিনী নির্বাচন করেছিলেন। তাঁর
পদগুলির সাহিত্যমূল্য যাই হোক না কেন, মুর্শিদাবাদের হিন্দু-মুসলিম সম্প্রীতির ক্ষেত্রে সেগুলির মূল্য
অপরিসীম। ধর্মীয় শাসনের গণ্ডি ছাড়িয়ে দুই সম্প্রদায়ের মিলনের উজ্জ্বল উদাহরণ হিসাবে সেগুলি
ইতিহাসের পাতাকে আলোকিত করেছে। মর্তুজা হিন্দু-মুসলমান উভয় সম্প্রদায়ের মানুষকেই তাঁর শিষ্যত্বে
গ্রহণ করেছিলেন। আজও তাঁর মাজারকে কেন্দ্র করে যে মেলা বসে তা প্রকৃত অর্থেই হিন্দু-মুসলমানের
মিলনক্ষেত্র হয়ে ওঠে।”
সম্ভবতঃ ১৮৩৬ সাল নাগাদ বৈষ্ণবদাস ভণিতার পদকর্তা গোকুলানন্দ সেন, দ্বারা প্রকাশিত বৈষ্ণব পদাবলীর
সংগ্রহ "শ্রীশ্রীপদকল্পতরু" গ্রন্থে এই কবির একটি পদ সংকলিত হয়েছে। ১৮৯৭ নাগাদ এই গ্রন্থেরই পরিবর্ধিত
মুদ্রিত সংস্করণ সম্পাদনা করেন সতীশচন্দ্র রায়।
আমরা মিলনসাগরে  কবি সৈয়দ মর্তুজার বৈষ্ণব পদাবলী তুলে আগামী প্রজন্মের কাছে পৌঁছে দিতে পারলে
এই  প্রচেষ্টার সার্থকতা।
বৈষ্ণব পদাবলীর "রাগ"
বৈষ্ণব পদাবলীর পদগুলি মূলত গান হিসেবেই রচনা করা হোতো। প্রায় প্রতিটি পদের শুরুতেই সেই পদটির
“রাগ”-এর উল্লেখ থাকে। তবে কিছু পদের আগে তার “রাগ”-এর উল্লেখ নেই এমনও পাওয়া গিয়েছে। বৈষ্ণব
পদাবলীর সংকলকগণ যখন তাঁদের সংকলনে পদ সাজান, তখন পর পর একাধিক গানের যদি একই সুর বা
রাগ থাকে, তাহলে তাঁরা প্রথম গানটিতে তার রাগ উল্লেখ ক’রে পরের গানটিতে রাগের যায়গায় “তথা রাগ”
বা “যথা” শব্দ বসিয়ে দিতেন, এই বোঝাতে যে পরের গানটি একই রাগাশ্রিত। কিন্ত এমনও পাওয়া গিয়েছে
যে একই গান বিভিন্ন সংকলকের সংকলনে ভিন্ন রাগাশ্রিত বলে উল্লেখিত। বহু পদই মুখে মুখে গীত
অবস্থায় পাওয়া গিয়েছে।  তাই  একই গান  বিভিন্ন  গায়কের মুখে ভিন্ন ভিন্ন সুরে পাওয়া গিয়ে থাকতেই
পারে। তাই অনেক বিদগ্ধজনেরা মনে করেন যে এখন আর পদের রাগের উল্লেখ না করলেও চলে। যে
যেমন সুরে চায়, গেয়ে আনন্দ লাভ করলেই এর সার্থকতা। আমরা অবশ্য যে সংকলন থেকে যে পদ
নিয়েছি, সেই সংকলনে উল্লেখিত রাগটি মিলনসাগরের পাতায় তুলে দিয়েছি। এমন হতে পারে বিশেষজ্ঞরা
অন্য সংকলনে সেই গানটির অন্য রাগ দেখতে পাবেন।
উত্স - পদকর্তা বৈষ্ণবদাস সংকলিত এবং সতীশচন্দ্র রায় পরিবর্ধিত ও সম্পাদিত শ্রীশ্রীপদকল্পতরু
.           গ্রন্থের ১৩২৫ বঙ্গাব্দের, সটীক সংস্করণ ১৯১৮।
.           আবদুল কাদির ও রেজাউল করীম সম্পাদিত, “কাব্য মালঞ্চ” ১৯৪৫।
.           যতীন্দ্রমোহন ভট্টাচার্য্য সম্পাদিত “বাঙ্গালার বৈষ্ণব-ভাবাপন্ন মুসলমান কবি” ১৯৪৫।
.           মনিরুদ্দিন খান, “মুর্শিদাবাদের সাম্প্রদায়িক সম্প্রীতির রূপরেখা” গ্রন্থ, ২০১৪।
.           সুকুমার সেন সম্পাদিত “বৈষ্ণব পদাবলী” ১৯৫৭।
.           ডঃ শিশির কুমার দাশ, সংসদ সাহিত্য সঙ্গী ২০০৩।
কবি সৈয়দ মর্তুজার মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতা প্রথম প্রকাশ - ১৪.৫.২০০৭
এই পাতার পরিবর্ধিত সংস্করণ - ১০.২.২০১৭
...